《金陵纪游百韵》
宋代·项安世

舣棹秦淮日，中秋万客船。水门高夹岸，河道曲通廛。

港对青林直，洲横皓鹭鲜。会怜桃渡楫，离惜柳亭鞭。

木志婵娟墓，香埋睥睨颠。赏心飞观出，旌德旧题镌。

沙白寒笼月，波清暝宿烟。酒家知是否，商妇唱依然。

儿病留三月，身閒近半年。游山情亹亹，吊古笔翩翩。

寺觅清凉邃，堂窥德庆悬。雉墉寻古址，虎踞出层巅。

处峻生堪戮，袁刘死合甄。山腰舟万竹，峰顶上千川。

楚甸前开辟，吴山后接连。似垣环泰一，如阵拥中权。

江触崖根转，潮冲石角旋。莫愁迷系艇，王浚罢扬旃。

离殿逃唐暑，精蓝变竺乾。虽知悲李主，未免佞金仙。

兑野情方倦，春墟兴已遄。门经白下过，沟傍冶亭沿。

旧驿分携处，新园欲饯边。路趋钟阜近，人畏谷灵专。

轩冕吾无欲，文移汝勿儇。半山悲故相，晚岁悦空诠。

零落逢诗板，荒寒见采椽。骑驴当独往，挟册想深研。

僧刻前朝诏，农耕绕舍田。争堆犹在眼，说字已成筌。

后嶂当胸阔，中峰覆顶圆。披山安万柱，聚衲演三元。

突兀留髡塔，炜煌志老筵。齐梁陈继踵，刀尺拂随肩。

木末幽轩缀，云间小径穿。定林庵莽苍，功德水潺湲。

洗砚池涵月，栽松干拂天。摇摇支败屋，草草订遗篇。

坛祀阳郊僣，岩居少海偏。未穷山背屐，已迫日西鞯。

朔易需明旦，周遭了胜缘。鸡笼残兀兀，玄武断涓涓。

阅士常于此，倾城每往焉。因高营玉帐，就下列金鋋。

忆昨南朝盛，开湖后苑妍。汎舟崇宴席，应诏想英躔。

牲酒丛祠渎，香灯佛屋虔。草堂钟呗肃，兰籍鼓箫阗。

蒋尉官为帝，周儒宅化禅。神兵功易诳，俗驾耻难湔。

南陌开朱阙，三桥跨碧涟。观台誇凤翥，讲席伟牛牵。

李白愁难解，萧延蔽莫蠲。浮云迷帝所，花雨眩胡祆。

朱雀波声小，乌衣草色蔫。讵询华屋础，谁见大航舷。

郁郁长干迥，岧岧崒堵骞。芳峦青宛宛，香径绿芊芊。

秀水横塘外，平池曲槛前。一春来士女，千两拥辎軿。

郭内清溪好，州东旧迹传。名园花隐映，甲第锦蝉联。

门巷喧车马，楼台沸管弦。若非江令出，即是褚公还。

绮院摧荒圃，瑶池逗浅溅。空馀杨袅袅，时有芰娟娟。

新阁虚堪爱，危桥净可怜。花残思战栅，神遇想灵渊。

步月逢娇魄，弹霜引腻咽。金簪花恍惚，银碗意微绵。

复有陈宫井，深依北垒堧。哀声啼断绠，辱色玷清泉。

栏石文虽暗，亭碑义更宣。桐彫疑陨黛，花坠忆飘钿。

狎客谣琼树，姀嫔踏宝莲。自矜鱼目比，宁悟鹊毛填。

珠玉施窗带，沉檀制屋櫋。鬼工三阁就，神器一朝捐。

證圣无存瓦，台城绝断砖。永为前鉴渴，长使后车悛。

右转遵琳馆，西郛记冶埏。谁知黄土贵，下有玉人眠。

事变明高节，时艰别巨贤。光华三卞死，磊落一门全。

俗爱风流久，人无操行坚。忠肝甘虎口，孝骨委蛟涎。

子岫王公竁，寅冈将相阡。麒麟纷杂遝，翁仲蔼蹁跹。

独美斯邱石，堪同信史编。六朝多胜槩，孤冢孰争先。

我有耽幽癖，家无买墅钱。随身凭拄杖，系脚赖行缠。

此地闻畴素，陪京冠幅员。孙刘同相宅，王谢迭扶邅。

今岁知何幸，兹来得所便。侵星赍糗饵，借力荷舆箯。

吟笑髭频断，登临颈屡延。山川穷表里，善恶究芗膻。

愧匪诗三百，空成字一千。更须无党注，还与郑玄笺。

作者简介：项安世（1129--1208），孝宗淳熙二年（1175年）进士，光宗绍熙四年（1193年）任秘书省（管理皇家典籍）正字，隔年为校书郎兼实录院检讨官。宁宗庆元元年出通判池州，开禧二年（1206年）起知鄂州，迁户部员外郎、湖广总领。及后以太府卿终其官职。庆元年间因谪居江陵，足不出户，专事研究，于《左传》、《周易》诸经皆有见解，项安世自谓其学得自程颐《易传》，纪晓岚评价：“安世之经学深矣，何可轻诋也。”嘉定元年（1208年）卒。有《周易玩辞》十六卷、《项氏家说》、《平庵悔稿》等。其生平可见于《馆阁续录》、《宋史》。